SKRIFTLIG FORESPØRGSEL E-1627/00

af Albert Maat (PPE-DE) og Struan Stevenson (PPE-DE) til Kommissionen

(29. maj 2000)

Om: Genetisk modificeret laks

I henhold til flere informationskilder skulle en amerikansk virksomhed (AF Protein) overvejer at bringe genetisk modificeret laks på markedet. I denne laks er det gen, som er ansvarligt for produktionen af væksthormoner, modificeret. Dette medfører, at den modificerede laks får en meget højere vækstrate end dens naturlige medgener. Der er risiko for, at modificeret laks vil undertrykke dens naturlige medgener og således på længere sigt eliminere det genetiske materiale i naturlig laks. Desuden ved man kun lidt om følsomheden over for sygdomme. Skønt virksomheden argumenterer for, at dens laks er ufrugtbar, er der grund til at betvivle sikkerheden ved dette produkt. Hvis produktet markedsføres i bred skala, kunne en enkelt fejltagelse medføre en enorm katastrofe.

Europæiske producenter har oplyst, at de er interesserede i og villige til at bringe denne laks på det europæiske marked.

Har Komissionen kendskab til planer om at markedsføre genetisk modificeret laks?

Deler Kommissionen den opfattelse, at sådan praksis betyder store risici med hensyn til biodiversiteten, fiskesygdomme og ikke-modificerede arters overlevelse?

Hvordan stiller Kommissionen sig til en eventuel fremtidig indførelse af modificeret laks på det europæiske marked?

Er Kommissionen rede til at intervenere (i WTO og på FN-niveau) med henblik på at forhindre dette?

Svar afgivet på Kommissionens vegne af David Byrne

(4. oktober 2000)

Kommissionen er bekendt med, at der har været flere artikler i pressen om genetisk modificeret laks. Udviklingen af hurtigt voksende laks har tilsyneladende nået et stadium, hvor kommerciel anvendelse synes mulig. Navnlig virksomheder fra Nordamerika har vist interesse herfor.

Der er indgivet en ansøgning til den amerikanske fødevaremyndighed (United States Food and Drug Administration) om tilladelse til at markedsføre sådanne laks (jf. Nature, Vol 406 af 6. juli 2000, s. 10-12). Ud over en undersøgelse af dyrevelfærdsaspekter, og om transgene laks er egnet til konsum, foretages der i samarbejde med to andre myndigheder (Fish and Wildlife Service og National Maríne Fisheries Service) undersøgelser af eventuelle miljøvirkninger.

Kommissionen har finansieret en række forskningsprojekter i lukkede anlæg vedrørende den potentielle risiko ved transgene fisk. Herved sikres det, at Europa råder over ekspertviden om sikkerhedsspørgsmålene. Det er imidlertid nødvendigt at udføre yderligere undersøgelser for at sikre, at sådanne fisk, og hver art for sig, ikke har uacceptable indvirkninger på den biologiske mangfoldighed og miljøet i almindelighed.

Rådets direktiv 90/220/EØF af 23. april 1990 om udsætning i miljøet af genetisk modificerede organismer(1) (GMO) dækker udsætning af GMO til både forsøgsformål og som kommercielle produkter og omfatter derfor også udsætning af gensplejsede laks. Ansøgninger om udsætning heraf kræver, at der forinden er udført en omfattende vurdering af risikoen for menneskers sundhed og miljøet. Alle ansøgninger behandles hver for sig. Der udstedes kun tilladelse, hvis der ikke er grund til at tro, at udsætningen vil få negative følger for menneskers sundhed eller miljøet, såfremt betingelserne i forbindelse med tilladelsen i øvrigt overholdes.

Der er endnu ikke indgivet ansøgninger om udsætning af genetisk modificerede laks til kommercielt formål i henhold til direktiv 90/220/EØF, og der er ikke givet tilladelser til sådanne udsætninger. Kommissionen har heller ikke modtaget notifikationer fra medlemsstaterne om udsætning af genetisk modificerede laks til forsøgsformål i henhold til direktivet.

Hvis laksen er beregnet til konsum, ville der i øvrigt skulle indhentes forudgående tilladelse i henhold til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(2). Også her gælder det, at der kun udstedes tilladelser, hvis der ikke er grund til at tro, at udsætningen vil få negative følger for menneskers sundhed eller miljøet.

Enhvert indgreb ville blive baseret på en detaljeret analyse af omstændighederne i det konkrete tilfælde.

(1) EFT L 117 af 8.5.1990.

(2) EFT L 43 af 14.2.1997.